Up-174/09, U-I-31/09
Natisni
Opravilna št.:
Up-174/09, U-I-31/09
Datum odločitve:
16. 4. 2009
ECLI:
ECLI:SI:USRS:2009:Up.174.09
Akt:
Ustavna pritožba zoper sodbo Višjega delovnega in socialnega sodišča št. Psp 214/2008 z dne 3. 12. 2008 

Zakon o pokojninskem in invalidskem zavarovanju (Uradni list RS, št. 109/06 – ur. p. b.) (ZPIZ), 407. čl.
Izrek:
Ustavna pritožba zoper sodbo Višjega delovnega in socialnega sodišča št. Psp 214/2008 z dne 3. 12. 2008 se zavrže.

Pobuda za začetek postopka za oceno ustavnosti 407. člena Zakona o pokojninskem in invalidskem zavarovanju (Uradni list RS, št. 109/06 – ur. p. b.) se zavrže.
Evidenčni stavek:
Ustavno sodišče zavrže ustavno pritožbo, če zoper izpodbijani posamični akt niso izčrpana vsa redna in izredna pravna sredstva.
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 25.3, 55.b.1.5, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
posamični akt
Vlagatelj:
Stojan Despot, Ljubljana
Datum vloge:
11. 2. 2009
Vrsta odločitve:
sklep
Vrsta rešitve:
zavrženje
Dokument:
US28699
Dokument v PDF obliki:
Up-174-09, U-I-31-09.pdf
80 KB
Prenesite datoteko
Up-174/09-4, U-I-31/09-4
16. 4. 2009
SKLEP
Ustavno sodišče je v postopku za preizkus ustavne pritožbe in pobude Stojana Despota, Ljubljana, ki ga zastopa Emil Lipovec, odvetnik v Ljubljani, na seji 16. aprila 2009
sklenilo:
1. Ustavna pritožba zoper sodbo Višjega delovnega in socialnega sodišča št. Psp 214/2008 z dne 3. 12. 2008 se zavrže.
2. Pobuda za začetek postopka za oceno ustavnosti 407. člena Zakona o pokojninskem in invalidskem zavarovanju (Uradni list RS, št. 109/06 – ur. p. b.) se zavrže.
O b r a z l o ž i t e v
1. Višje delovno in socialno sodišče je zavrnilo pritožbo pritožnika in potrdilo sodbo sodišča prve stopnje. Delovno in socialno sodišče v Ljubljani je zavrnilo tožbo pritožnika zoper odločitev Zavoda za pokojninsko in invalidsko zavarovanje Slovenije o zavrnitvi njegovega predloga za obnovo postopka glede izračuna pokojninske osnove. Pritožnik vlaga ustavno pritožbo zoper sodbo Višjega delovnega in socialnega sodišča. Hkrati vlaga pobudo za začetek postopka za oceno ustavnosti 407. člena Zakona o pokojninskem in invalidskem zavarovanju (v nadaljevanju ZPIZ-1), ki določa, da se plača, izplačana za delo preko polnega delovnega časa, do uveljavitve zakona o pokojninskem in invalidskem zavarovanju, veljavnega do 31. 3. 1992, upošteva pri izračunu pokojninske osnove, če je bila izplačana za delo, ki se je po predpisih o delovnih razmerjih štelo kot poseben delovni pogoj. Navaja, da mu je bilo nadomestilo za čakanje na drugo ustrezno zaposlitev določeno na podlagi izračuna pokojninske osnove, pri katerem niso bile upoštevane "nadure". Plača, izplačana za delo preko polnega delovnega časa, naj ne bi bila upoštevana pri izračunu pokojninske osnove, ker naj ne bi bil izpolnjen pogoj iz 407. člena ZPIZ-1, tj. plača ni bila izplačana za delo, ki se je po predpisih o delovnih razmerjih štelo kot poseben delovni pogoj. Meni, da bi upoštevanje te plače pri izračunu pokojninske osnove, to zvišalo, s tem bi bilo višje tudi nadomestilo. Ker naj bi se v letu 2009 upokojil, naj bi to vplivalo tudi na višino njegove pokojnine.
2. Po prvem odstavku 51. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) se lahko ustavna pritožba vloži šele, ko so izčrpana vsa pravna sredstva. V obravnavani zadevi bi pritožnik zoper izpodbijano sodbo Višjega delovnega in socialnega sodišča lahko vložil revizijo. Ker tega ni storil, ni izpolnjena procesna predpostavka izčrpanosti pravnih sredstev za vložitev ustavne pritožbe. Zato je Ustavno sodišče ustavno pritožbo zavrglo (1. točka izreka).
3. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Ustavno sodišče je vloženo ustavno pritožbo zavrglo, ker pritožnik ni izčrpal pravnih sredstev. Zato pritožnik (pobudnik) tudi ne izkazuje pravnega interesa za oceno ustavnosti izpodbijane zakonske določbe in je Ustavno sodišče njegovo pobudo zavrglo (2. točka izreka).
5. Ustavno sodišče je sprejelo ta sklep na podlagi tretjega odstavka 25. člena in pete alineje prvega odstavka 55.b člena ZUstS ter prve alineje drugega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik